CELEX: 32014D0092
Language: lt
Date: 1392336000000
Title: 2014/92/ES: 2014 m. vasario 14 d. Komisijos įgyvendinimo sprendimas, kuriuo iš dalies keičiamas Sprendimo 97/794/EB, nustatančio tam tikras išsamias Tarybos direktyvos 91/496/EEB dėl gyvūnų, įvežamų iš trečiųjų šalių, veterinarinio patikrinimo taikymo taisykles, II priedas (pranešta dokumentu Nr. C(2014) 750)  Tekstas svarbus EEE

18.2.2014   
            
            
               LT
            
            
               Europos Sąjungos oficialusis leidinys
            
            
               L 46/18
            
         
      KOMISIJOS ĮGYVENDINIMO SPRENDIMAS
   
   2014 m. vasario 14 d.
   kuriuo iš dalies keičiamas Sprendimo 97/794/EB, nustatančio tam tikras išsamias Tarybos direktyvos 91/496/EEB dėl gyvūnų, įvežamų iš trečiųjų šalių, veterinarinio patikrinimo taikymo taisykles, II priedas
   (pranešta dokumentu Nr. C(2014) 750)
   (Tekstas svarbus EEE)
   (2014/92/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią direktyvas 89/662/EEB, 90/425/EEB ir 90/675/EEB (1), ypač į jos 4 straipsnio 5 dalį, 5 straipsnio antrą pastraipą, 7 straipsnio 2 dalį ir 8 straipsnio B punktą,
   kadangi:
   
               (1)
            
            
               Komisijos sprendimu 97/794/EB (2) nustatytos tam tikros išsamios Direktyvos 91/496/EEB dėl gyvūnų, įvežamų į Bendriją iš trečiųjų šalių, veterinarinio patikrinimo taikymo taisyklės;
            
         
               (2)
            
            
               to sprendimo 4 straipsnyje reikalaujama, kad atliekant fizinius patikrinimus, kaip nurodyta Direktyvos 91/496/EEB 4 straipsnio 2 dalyje, gyvi poranagiai ir arklinių šeimos gyvūnai pasienio kontrolės poste turi būti iškrauti valstybinio veterinarijos gydytojo akivaizdoje, patikrinami atsižvelgiant į jų tinkamumą kelionei ir turi būti atlikta jų klinikinė apžiūra, dėl kurios gali tekti imti bandinius. Apžiūros atliekamos ir bandiniai imami pagal Sprendimo 97/794/EB II priedą;
            
         
               (3)
            
            
               Sprendimo 97/794/EB II priede reikalaujama, kad kas mėnesį būtų atliekamas ne mažiau kaip 3 % poranagių ir arklinių šeimos gyvūnų siuntų serologinis tyrimas, siekiant patikrinti, ar jie atitinka kartu pateikiamame veterinarijos sertifikate nustatytus sveikatos reikalavimus;
            
         
               (4)
            
            
               Tarybos direktyvos 2009/156/EB (3) 2 straipsnio c punkte pateikiama registruotų arklinių šeimos gyvūnų apibrėžtis; pagal tos direktyvos 19 straipsnį registruoti arkliai sudaro taksonominį tokių registruotų arklinių šeimos gyvūnų porūšį. Todėl gali būti nuspręsta, kad importas iš trečiosios šalies arba trečiosios šalies dalies turi būti apribotas konkrečių rūšių arba kategorijų arklinių šeimos gyvūnams arba turi būti nustatytos specialios sąlygos laikinam registruotų arba specialios paskirties arklinių šeimos gyvūnų įvežimui į Sąjungos teritoriją arba jų pakartotiniam įvežimui į Sąjungos teritoriją, jeigu jie buvo laikinai eksportuoti;
            
         
               (5)
            
            
               priėmusi Komisijos sprendimus 92/260/EEB (4) ir 93/195/EEB (5) dėl gyvūnų sveikatos reikalavimų ir veterinarinio sertifikavimo laikinai įvežant registruotus arklius ir pakartotiniai įvežant registruotus arklius lenktynėms, varžyboms ir kultūriniams renginiams po jų laikino eksporto ir pagal Komisijos sprendimą 2004/211/EB (6) apribojusi arklinių šeimos gyvūnų importą iš tam tikrų trečiųjų šalių, leisdama importuoti į Sąjungą tik registruotus arklius, kaip nurodyta Komisijos sprendimo 93/197/EEB (7) I priede, Komisija ne tik apibrėžė registruotus arklius kaip taksonominį registruotų arklinių šeimos gyvūnų, apibrėžtų Direktyvos 2009/156/EB 2 straipsnio c punkte, porūšį, bet ir atsižvelgė į ribotą riziką, kylančią dėl tokių gyvūnų įvežimo į Sąjungą;
            
         
               (6)
            
            
               atsižvelgiant į įgytą patirtį matyti, kad registruotų arklių atveju 3 % kraujo bandinių rodiklis nėra pagrįstas, atsižvelgiant į numatomą naudą atitikties sveikatos reikalavimams, nustatytiems kartu pateikiamuose veterinarijos sertifikatuose, stebėsenai. Todėl registruotų arklių atveju nustatytas bandinių serologiniams tyrimams atlikti rodiklis turėtų būti pakeistas rizika pagrįstu tinkamų bandinių rinkimu, jei valstybinis veterinarijos gydytojas mano tai esant būtina pasienio kontrolės poste;
            
         
               (7)
            
            
               todėl Sprendimo 97/794/EB II priedas turėtų būti atitinkamai iš dalies pakeistas;
            
         
               (8)
            
            
               šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 97/794/EB II priedas iš dalies keičiamas pagal šio sprendimo priedą.
   2 straipsnis
   Šis sprendimas skirtas valstybėms narėms.
   
      Priimta Briuselyje 2014 m. vasario 14 d.
      
         
            Komisijos vardu
         
         Tonio BORG
         
         
            Komisijos narys
         
      
   
   
      (1)  OL L 268, 1991 9 24, p. 56.
   
      (2)  1997 m. lapkričio 12 d. Komisijos sprendimas 97/794/EB, nustatantis tam tikras išsamias Tarybos direktyvos 91/496/EEB dėl gyvūnų, įvežamų iš trečiųjų šalių, veterinarinio patikrinimo taikymo taisykles (OL L 323, 1997 11 26, p. 31).
   
      (3)  2009 m. lapkričio 30 d. Tarybos direktyva 2009/156/EB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (OL L 192, 2010 7 23, p. 1).
   
      (4)  1992 m. balandžio 10 d. Komisijos sprendimas 92/260/EEB dėl veterinarijos reikalavimų ir veterinarinio sertifikavimo laikinai įvežant registruotus arklius (OL L 130, 1992 5 15, p. 67).
   
      (5)  1993 m. vasario 2 d. Komisijos sprendimas 93/195/EEB dėl gyvūnų sveikatos reikalavimų ir veterinarinio sertifikavimo pakartotiniai įvežant registruotus arklius lenktynėms, varžyboms ir kultūriniams renginiams po jų laikino eksporto (OL L 86, 1993 4 6, p. 1).
   
      (6)  2004 m. sausio 6 d. Komisijos sprendimas 2004/211/EB, nustatantis trečiųjų šalių ir jų teritorijos dalių, iš kurių valstybės narės leidžia importuoti gyvus arklinių šeimos gyvūnus ir arklių rūšių spermą, kiaušialąstes ir embrionus, sąrašą ir iš dalies pakeičiantis Sprendimus 93/195/EEB ir 94/63/EB (OL L 73, 2004 3 11, p. 1).
   
      (7)  1993 m. vasario 5 d. Komisijos sprendimas 93/197/EEB dėl gyvūnų sveikatos reikalavimų ir veterinarinio sertifikavimo importuojant registruotus arklinius bei veislinius ir produkcinius arklinius (OL L 86, 1993 4 6, p. 16).
   
      PRIEDAS
      Sprendimo 97/794/EB II priedo III dalis pakeičiama taip:
      
         „III.   Bandinių ėmimo tvarka
         
         Siekiant patikrinti atitiktį pateiktame veterinarijos sertifikate nustatytiems sveikatos reikalavimams, bandiniai imami, kaip nurodyta toliau:
         
                     1.
                  
                  
                     Kas mėnesį imami serologiniams tyrimams atlikti skirti bandiniai iš ne mažiau kaip 3 % siuntų, išskyrus registruotus arklius, įtrauktus į Tarybos direktyvos 2009/156/EB (1) 2 straipsnio c punkte pateiktą apibrėžtį, su kuriais pateikiamas individualus sveikatos sertifikatas, kuriuo patvirtinama atitiktis gyvūnų sveikatos reikalavimams, nustatytiems pagal tos direktyvos 15 straipsnio a punktą ir 19 straipsnio a ir b punktus priimtuose sprendimuose.
                     Bandiniams atrenkama ne mažiau kaip 10 % kiekvienos pagal pirmą pastraipą atrinktos siuntos gyvūnų, mažiausiai – keturi gyvūnai. Jei nustatoma problemų, šis procentas turi būti padidintas.
                  
               
                     2.
                  
                  
                     Atsižvelgiant į valstybinio veterinarijos gydytojo atliktą rizikos vertinimą, gali būti imami bet kurio siuntos, atvežtos į pasienio kontrolės postą, gyvūno būtini bandiniai.
                  
               
      
         (1)  2009 m. lapkričio 30 d. Tarybos direktyva 2009/156/EB dėl gyvūnų sveikatos reikalavimų, reglamentuojančių arklinių šeimos gyvūnų importą iš trečiųjų šalių ir jų judėjimą (OL L 192, 2010 7 23, p. 1).“